Wiela idzie yno ô fusbalu? Jakeś je rychtyg szportowiec musisz poprōbować tyż czego inkszego. Narty to dobry szpas i tryning na muskle w szłapach. Poza tym idyalno ôkazjo coby wyônaczyć se stawy, połōmać sie, poskłodać jak colsztok i mieć z gowy reszta sezōnu. Mono beztōż profesjōnalny fusbalista smoli tyn szport?
Ni ma tyż co sie dować zbamōncic i darymnie histeryzować. Napochać idzie zawsze. Ni ma bezpiecznego szportu. Jednymu z fusbalowych reprezyntantōw Norwegie z lot 70-tych przitrefiyło sie minōnć zgrupowani kadry po tym jak przi tyraniu po lesie szczesnōł sie z łosiym. Jogging a nordic walking ôdpadujōm! Szukōmy bezpieczniejszego szportu. Mono gry planszowe? No, sam tyż trza dać pozōr. Downy torman PSG dostoł kōntuzje muskli plecōw przi szpilaniu w Scrabble. Ja, spadła mu literka. Co ôstowo? Siedzieć przed TV? Kaj tam! Sam lista kōntuzjowanych jeszcze dłōgszo, a ôtwiyro jōm sōm Robbie Keane z rewiyrym skuli siōnganio po pilota. Bywo i tak. Nojważniyjsze coby po rewiyre dobrze sie spamiyntać.
Nojlepszym ślōnskim „niyzniszczalnym” bez ôstatni lata je bez godki Łukasz Piszczek. Kero to już jego kōntuzjo, po kerej ôtrzepuje sie z marasu i godo „dobra, jadymy dalij”? Ôd poczōntku stycznia Piszczek je nazod na szpilplacu i ôdtōnd Borussia niy przegrała, beztōż Łukasz sztyjc szpanuje swōj rekord. We 2017, kej groł, BVB niy przegrała w Bundeslidze ani jednego szpilu. Telkich indywidualnych statystyk ni mo tamek żodyn. Problymy BVB w tym sezōnie zaczły sie z poczōntkiym rewiyru Piszczka (5 przegranych, 3 rymisy, 2 wygrane), ale to już historio. Piszczek niy przegroł w Bundeslidze od 26.11.2016. To już 30 szpilōw!
Telkigo spamiyntanio po rewiyrze idzie winszować kożdymu. Arek Milik moge mu tera pozowiścić. Przed nim misjo trudniejszo. Za nim dwa razy serwane wiynzadła we dwōch kolanach i dwie wartki rehabilitacje bez rok. Ôd kōńca stycznia Arek trynuje normalnie, ale na szpilplacu jeszcze sie niy pokozoł. Dej pozōr na łosie!
szl_Latn szl_Latn szl_Latn szl_Latn